Варшава е политическият център и материалната опора на полското въстание, избухнало през ноември 1830 година. Завладяването ѝ е основната цел на руското командване още от започването на активните бойни действия през февруари 1831, когато руските войски окупират западните предели на Полското кралство. Напредването им обаче е спряно в резултат на Гроховската битка и последвалите контраатаки на поляците. Обрат в бойните действия настъпва едва след битката при Остроленка през май, след която руснаците потушават бунтовете в Литва и съсредоточават силите си към Варшава. През юли руският главнокомандващ генерал Иван Паскевич пренася бойните действия на левия бряг на Висла. Един от подчинените му корпуси прекосява реката южно от Варшава и нахлува в Сандомежкото войводство, друг наближава от изток, а основната армия заобикаля от север и през Осек и Лович достига западните подстъпи на полската столица на 18 август.